PTTลงทุน3.6แสนล.
บอร์ดเคาะแผน5ปีเน้นร่วมทุนหนุนธุรกิจโต/ถือหุ้นโรงไฟฟ้าแสงอาทิตย์40%
22 ธ.ค. 2555

บอร์ดเคาะแผน5ปีเน้นร่วมทุนหนุนธุรกิจโต/ถือหุ้นโรงไฟฟ้าแสงอาทิตย์40%
บอร์ด ปตท.อนุมัติงบลงทุน 5 ปี รวม 3.66 แสนล้าน มุ่งซื้อกิจการก๊าซ ทุ่ม 1,450 ล้านบาท ร่วมทุนไฟฟ้าพลังงานแสงอาทิตย์
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า คณะกรรมการบริษัท (บอร์ด) มีมติอนุมัติงบลงทุน 5 ปี (ปี 2556-2560) วงเงินรวม 3.66 แสนล้านบาท ซึ่งเพิ่มขึ้นจากแผนลงทุน 5 ปี (2555-2559) ที่ได้อนุมัติไว้ 3.57 แสนล้านบาท
งบลงทุนในปี 2556 พบว่าในแผนร่วมทุนและลงทุนในบริษัทที่ถือหุ้น 100% มีวงเงิน 6.21 หมื่นล้านบาท เพิ่มขึ้นจากเดิมที่กำหนดไว้ 4.12 หมื่นล้านบาท
ขณะที่งบลงทุนในก๊าซธรรมชาติ วงเงินอยู่ที่ 2.54 หมื่นล้านบาทลดลงจากเดิมที่กำหนดไว้ 3.18 หมื่นล้านบาท และในส่วนของการลงทุน น้ำมันและการค้าระหว่างประเทศ มีวงเงิน 7,158 ล้านบาท ลดลงจากเดิม 9,861 ล้านบาท




 
ทั้งนี้ การลงทุนส่วนใหญ่ของ ปตท. เป็นการร่วมทุนและลงทุนในบริษัทลูกที่ถือหุ้น 100% เพื่อขยายธุรกิจพลังงานในต่างประเทศ รวมทั้งการขยายความสามารถในการนำเข้าเพื่อรองรับความต้องการใช้ก๊าซธรรมชาติที่เพิ่มขึ้น โดยการลงทุนของบริษัท พีทีที แอลเอ็นจี ในโครงการ LNG Receiving Terminal ระยะที่ 2 และการลงทุนในกลุ่มธุรกิจก๊าซธรรมชาติ ซึ่งมีโครงการหลักประกอบด้วยโครงการท่อส่งก๊าซฯ บนบก เส้นที่ 4 (ระยอง-แก่งคอย) และโครงการท่อส่งก๊าซฯ บนบก นครสวรรค์และนครราชสีมา อีกทั้งการลงทุนเพื่อขยายคลังก๊าซปิโตรเลียมเหลว (LPG) ของธุรกิจน้ำมัน เป็นต้น
นอกจากนี้ บอร์ด ปตท.ยังได้อนุมัติให้เข้าร่วมทุนโครงการผลิตไฟฟ้าพลังงานแสงอาทิตย์ในบริษัท ไทย โซล่าร์ รีนิวเอเบิล (TSR) โดย ปตท. จะเข้าร่วมทุนในสัดส่วน 40% ด้วยเงินลงทุนประมาณ 1,450 ล้านบาท ขณะที่บริษัท ไทย โซล่าร์ เอ็นเนอร์ยี่ ผู้พัฒนาโครงการถือหุ้นในสัดส่วน 60% 
การร่วมทุนโครงการผลิตไฟฟ้าจากพลังงานแสงอาทิตย์ครั้งนี้ สอดคล้องกับกลยุทธ์ของ ปตท. ในการดำเนินธุรกิจที่เป็นมิตรต่อสิ่งแวดล้อม รวมทั้งเป็นการรักษาและสร้างความมั่นคงด้านพลังงานให้ประเทศในระยะยาว โดยคาดว่าแผนการร่วมทุนจะแล้วเสร็จภายในเดือน ม.ค. 2556 
นายไพรินทร์ กล่าวถึงการซื้อหุ้นบริษัท Sakari Resources Limited (SAR) ผลิตถ่านหินที่สิงคโปร์ ว่า เข้าไปถือซื้อหุ้น 93% แล้ว และในอนาคตอาจจะนำออกจากตลาดหุ้นสิงคโปร์ 
ปัจจุบัน SAR มีปริมาณการขายถ่านหิน 13 ล้านตันต่อปี และมีแนวโน้มเพิ่มขึ้นเรื่อยๆ คาดว่าปี 2563 จะมีปริมาณขายถ่านหิน 70 ล้านตัน โดยแหล่งถ่านหินมาจากกัมพูชา มองโกเลีย มาดากัสการ์ 
“ถ่านหินที่เราจะขายได้มากถึง 70 ล้านตัน ในอนาคต เทียบเท่ากับการผลิตน้ำมันได้ 5 ล้านบาร์เรลต่อวัน ทำให้ปตท.มีพลังงานครบ ทั้งก๊าซธรรมชาติ น้ำมันและถ่านหิน” นายไพรินทร์ กล่าว
ความเสี่ยงของ ปตท. นายไพรินทร์ กล่าวว่า เป็นเรื่องนโยบายราคาพลังงาน ซึ่งควรจะเปิดเสรีราคาพลังงาน ใช้มากก็ควรเสียภาษีมาก โดยเปรียบเทียบน้ำมันกับน้ำเมา หากมีการบริโภคมากก็จะเป็นการเสพติด หากต้องการอยู่ในโลกเสรีและอยู่ในเออีซีได้ ควรจะลดการใช้น้ำมันเพื่อให้กลไกเป็นไปอย่างเสรี โดยปี 2555 ปริมาณการใช้เอ็นจีวีมากกว่า ปี 2554 ประมาณ 20% 
ด้านนายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม หรือปตท.สผ. (PTTEP) เปิดเผยว่า PTTEP AI ซึ่งเป็นบริษัทย่อยของ ปตท.สผ. และกลุ่มบริษัทร่วมทุนแปลง Rovuma Offshore Area 1 ได้ว่าจ้างผู้รับเหมาออกแบบทางวิศวกรรม และการทำข้อตกลงเบื้องต้น ถือเป็นอีกก้าวที่สำคัญในการพัฒนาแหล่งก๊าซธรรมชาติ ที่ได้รับการสนับสนุนอย่างดีจากรัฐบาลโมซัมบิก และ Empresa Nacional de Hidrocarbonetos, ep’s (ENH) ซึ่งเป็นบริษัทน้ำมันแห่งชาติของประเทศโมซัมบิก เพื่อให้สามารถผลิตก๊าซธรรมชาติเหลวได้โดยเร็ว